સ્ત્રી-પુરુષના સંબંધોને નજીકથી સમજવા હોય તો સ્ત્રી અને પુરુષની મનોસ્થિતિને સમજવી પડે. દરેક સ્ત્રીના સમગ્ર જીવનકાળમાં ત્રણ પુરુષો આવતાં હોય છે. સ્ત્રી જ્યારે માદા તરીકે જન્મે અને ઉંમરલાયક બને ત્યાં સુધી એના જીવનમાં એના પિતા એનો પ્રથમ પુરુષ હોય છે. સ્ત્રીની આંખ સતત એના પિતા જેવા દેખાતા, એના પિતા જેવી પ્રકૃતિ ધરાવતા પુરુષને શોધે છે. પ્રેમી કે પતિ એ સ્ત્રીના જીવનમાં આવેલો બીજો પુરુષ હોય છે જેમાં સ્ત્રીને પિતાની પ્રતિછાયાની પ્રાપ્તિ ન થતાં એ હતાશ થઇ જાય છે. છેવટે એ માતૃત્વ ધારણ કરીને પુત્રમાં પોતાના પિતા અને પતિ બંનેને શોધે છે. આમ, સ્ત્રીના મનને સમજવા માટે એના મનમાં રહેલા ફાધર ફિગર, પિતૃ-પ્રતીકને સમજવાની જરૂર છે. એ જ રીતે પુરુષના જીવનકાળમાં પણ સ્ત્રીઓ આવતી હોય છે. પુરુષના જીવનમાં સૌથી પહેલી સ્ત્રી જે આવે છે એ એની મા હોય છે. પુરુષ પણ જ્યારે ઉંમરલાયક થાય ત્યારે પોતાની પ્રેમિકા કે પત્નીમાં એની માની પ્રતિછાયા શોધનો હોય છે. પણ જે રીતે સ્ત્રીને એના પ્રેમી કે પતિમાં એના પિતાની પ્રતિછાયા પ્રાપ્ત નથી થતી. એ જ રીતે પુરુષને પણ એની પ્રેમિકા કે પત્નીમાં એની માતાની પ્રતિછાયા પ્રાપ્ત નથી થતી. અંતે હતાશ થઇને પછી પુરુષ પિતૃત્વ ધારણ કરે છે એને સંતાન તરીકે એક દીકરીને પ્રાપ્ત કરીને એમાંથી પોતાની માની પ્રતિછાયાને પામવા મથે છે. આમ, આ સંદર્ભના ત્રણ વર્તુળો, થ્રી ફ્રેમ્સ ઓફ રેફરન્સ જો સમજાઇ જાય તો દામ્પત્ય જીવન ખુશખુશાલ બની જાય.